PATVIRTINTA

 Kėdainių rajono savivaldybės tarybos

 2017 m. d.

 sprendimu Nr. TS-

**Kelių priežiūros ir plėtros programos FINANSAVIMO lėšų, skirtų KĖDAINIŲ rajono savivaldybės VIETINĖS REIKŠMĖS KELIAMS (GATVĖMS) TIESTI, TAISYTI (REMONTUOTI), PRIŽIŪRĖTI IR SAUGAUS EISMO SĄLYGOMS UŽTIKRINTI SKIRSTYMO IR NAUDOJIMO TVARKOS APRAŠAS**

**I SKYRIUS**

 **BENDROSIOS NUOSTATOS**

 1. Kelių priežiūros ir plėtros programos (toliau tekste – Programa) finansavimo lėšų, skirtų Kėdainių rajono savivaldybės (toliau tekste – Savivaldybė) vietinės reikšmės keliams (gatvėms) tiesti, taisyti (remontuoti), prižiūrėti ir saugaus eismo sąlygoms užtikrinti, skirstymo ir naudojimo tvarkos aprašas (toliau tekste – Aprašas) nustato Programos finansavimo lėšų, skirtų Savivaldybės vietinės reikšmės keliams (gatvėms) tiesti, taisyti (remontuoti), prižiūrėti ir saugaus eismo sąlygoms užtikrinti, skirstymą ir naudojimą.

 2. Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos kelių įstatymu, Lietuvos Respublikos kelių priežiūros ir plėtros programos finansavimo įstatymu, Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“, Kelių priežiūros tvarkos aprašu, patvirtintu Lietuvos Respublikos Vyriausybės 2004 m. vasario 11 d. nutarimu Nr. 155 „Dėl Kelių priežiūros tvarkos aprašo patvirtinimo“.

 3. Šiuo Aprašu siekiama užtikrinti Savivaldybės vietinės reikšmės kelių (gatvių) gerą būklę ir optimalų Programos finansavimo lėšų, skirtų vietinės reikšmės keliams (gatvėms) tiesti, taisyti (remontuoti), prižiūrėti ir saugaus eismo sąlygoms užtikrinti, skirstymą ir naudojimą.

 4. Šiame apraše naudojamos sąvokos atitinka Lietuvos Respublikos kelių įstatyme apibrėžtas sąvokas.

**II SKYRIUS**

**LĖŠŲ NAUDOJIMO IR SKIRSTYMO TVARKA**

 5. Vietinės reikšmės viešųjų ir vidaus kelių (gatvių) (toliau – Keliai), kurie priklauso Savivaldybei, apskaitą ir priežiūrą vykdo Savivaldybės struktūriniai padaliniai – seniūnijos.

 6. Programos finansavimo lėšos, skirtos Savivaldybei naudojamos, vadovaujantis Kelių priežiūros ir plėtros programos finansavimo lėšų naudojimo aprašu, patvirtintu Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“ ir šiuo Aprašu.

 7. Juridinių ir fizinių asmenų prašymai dėl Savivaldybės Kelių tiesimo, taisymo (remonto), priežiūros ir saugaus eismo sąlygų užtikrinimo Savivaldybės administracijai teikiami iki einamųjų metų vasario 1 d.

 8. Savivaldybės administracijos seniūnijų seniūnai, prieš teikdami paraiškas Statybos ir komunalinio ūkio skyriui (toliau – Skyrius) dėl Savivaldybės Kelių tiesimo, taisymo (remonto), priežiūros ir saugaus eismo sąlygų užtikrinimo, atsižvelgdami į jau pateiktus juridinių ir fizinių asmenų prašymus ir Savivaldybės strateginį veiklos planą, objektų sąrašą Savivaldybės vietinės reikšmės keliams ir gatvėms tiesti, taisyti (remontuoti), prižiūrėti ir saugaus eismo sąlygoms užtikrinti privalo pateikti svarstyti seniūnijos seniūno sudarytai komisijai. Į komisijos sudėtį įeina seniūnijos seniūnas, seniūnaičiai, seniūnijos bendruomenių atstovai, po vieną verslo ir ūkininkų atstovą, kuriuos deleguoja verslą ar ūkininkus atstovaujančios savivaldos organizacijos. Komisijai pirmininkauja seniūnijos seniūnas, jis skiria komisijos sekretorių, ne komisijos narį, kviečia komisijos posėdžius, pateikia sprendimų projektus ir kitą sprendimų priėmimui reikalingą informaciją. Teikiant paraiškas objektai nurodomi prioriteto tvarka.

 9. Seniūnijų seniūnai teikia Skyriui paraiškas pagal prioritetus:

 9.1. objektai, kurie kelia grėsmę saugiam eismui;

 9.2. objektai, kuriais vyksta maršrutinių ir mokyklinių (geltonųjų) autobusų eismas;

 9.3. objektai, kuriuose yra didelis eismo intensyvumas;

 9.4. objektai, kurie yra tankiai apgyvendintose teritorijose;

 9.5. objektai, kuriuose yra suinteresuotų juridinių asmenų ar fizinių asmenų parama.

 10. Skyrius, vadovaudamasis Kelių priežiūros ir plėtros programos (toliau – Programa) finansavimo lėšų naudojimo aprašu, patvirtintu Lietuvos Respublikos Vyriausybės 2005 m. balandžio 21 d. nutarimu Nr. 447 „Dėl Lietuvos Respublikos kelių priežiūros ir plėtros programos finansavimo įstatymo įgyvendinimo“, Skyriaus nuostatais ir šiuo Aprašu, pagal gautas seniūnijų seniūnų paraiškas, įvertinęs faktiškai turimas lėšas, parengia objektų sąrašą Savivaldybės vietinės reikšmės keliams ir gatvėms tiesti, taisyti (remontuoti), prižiūrėti ir saugaus eismo sąlygoms užtikrinti ir teikia svarstyti Kėdainių rajono savivaldybės tarybai.

 11. Programos lėšos skirstomos:

 11. 1. nuo bendros rajono savivaldybei skiriamų Lietuvos automobilių kelių direkcijos prie Susisiekimo ministerijos direktoriaus įsakymu lėšų sumos ne mažiau kaip 50 procentų panaudoti kapitalo investicijoms (kapitalui formuoti);

 11.2. nuo bendros rajono savivaldybei skiriamų Lietuvos automobilių kelių direkcijos prie Susisiekimo ministerijos direktoriaus įsakymu lėšų sumos ne mažiau kaip 5 procentus panaudoti saugaus eismo priemonėms įgyvendinti.

 11.3. kelių plėtojimo, priežiūros ir naudojimosi reikmėms pagal poreikį (gatvių inventorizacija, techninė priežiūra, projektų ekspertizė, eismo saugumo auditas, laboratoriniai kokybės kontrolės bandymai ir kt.);

 11.4. likusi lėšų dalis – einamiesiems tikslams seniūnijoms vietinės reikšmės keliams ir gatvėms taisyti (remontuoti), prižiūrėti:

 11.4.1. Kėdainių miesto seniūnijai – 40 proc.;

 11.4.2. Kėdainių rajono kaimiškosioms seniūnijoms – 60 proc., iš jų: 50 proc. pagal gyventojų skaičių ir 50 proc. pagal seniūnijai priklausančių gatvių ir kelių ilgį.

 12. Vietinės reikšmės kelių (gatvių) tikslinio finansavimo ar Programos rezervo valstybės reikmėms, susijusioms su keliais, finansavimo prašymus Statybos ir komunalinio ūkio skyrius rengia, vadovaudamasis Savivaldybės strateginiu veiklos planu.

 13. Savivaldybės administracijos direktorius pasirašo Kelių priežiūros ir plėtros programos finansavimo sutartis su Lietuvos automobilių kelių direkcija prie Susisiekimo ministerijos.

**III SKYRIUS**

**DARBŲ IR PASLAUGŲ VYKDYMAS IR ATSISKAITYMO TVARKA**

 14. Skyrius, vadovaudamasis Lietuvos Respublikos įstatymais, finansavimo sutarčių nuostatomis ir kitais teisės aktais, rengia reikalingus dokumentus konkursams organizuoti, sutartims sudaryti.

 15. Savivaldybės seniūnijų seniūnai ar jų įgalioti atstovai, vadovaudamiesi šiuo Aprašu,  nurodo atliekamų priežiūros ir saugaus eismo sąlygų užtikrinimo darbų vietas seniūnijų teritorijose ir prižiūri atliekamus darbus.

 16. Skyrius, vadovaudamasis Lietuvos Respublikos įstatymais, finansavimo sutarčių nuostatomis ir kitais teisės aktais, kontroliuoja ir atsako už Programos lėšų, skirtų kelių tiesimui, taisymui (remontui), priežiūrai ir saugaus eismo sąlygų, panaudojimą, rangos ar paslaugų sutartyse numatytų sąlygų vykdymą, teikia Lietuvos automobilių kelių direkcijai prie Susisiekimo ministerijos Programos lėšų paraiškas.

 17. Savivaldybės administracijos Apskaitos skyrius, vadovaudamasis Lietuvos Respublikos buhalterinės apskaitos įstatymu, finansavimo sutartyse numatytomis sąlygomis ir kitais teisės aktais, tvarko Programos lėšų apskaitą, teikia Lietuvos automobilių kelių direkcijai prie Susisiekimo ministerijos Programos sąmatas ir sąmatų įvykdymo ataskaitas.

**IV SKYRIUS**

**BAIGIAMOSIOS NUOSTATOS**

 18. Programos finansavimo tikslinės ir rezervo lėšos naudojamos pagal su Lietuvos automobilių kelių direkcijos prie Susisiekimo ministerijos pasirašytų finansavimo sutarčių sąlygose nustatytus reikalavimus ir suderintus objektų sąrašus.

 19. Kelių priežiūros ir plėtros programos lėšų panaudojimo kontrolė vykdoma Lietuvos Respublikos įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_